Nastavnica Emina Živković iz Beograda đake podeli na naciste i Jevreje, zakači im simbol nacizma i Davidove zvezde i na taj način ih uči istoriji.

- Jevrejinu, ti si niža rasa. Ne možeš da kupiš hranu ovde, izlazi iz reda! Ne obraćaj mi se dok te nešto ne upitam! I zapamti, uradićeš sve što ti kažem, jer ja sam pripadnik superiorne rase! - može se čuti na času istorije u Osnovnoj školi "Đura Jakšić" u Beogradu, na kom nastavnica Živković predaje lekciju o Drugom svetskom ratu.

- Dete mi je došlo uplakano kući. Kaže, morao je da trpi ponižavanja, viku i pretnje svojih drugara, koji su se na zahtev nastavnice našli u ulozi nemačkih nacista - kaže roditelj jednog đaka.

Kako navodi, u pitanju je neonacistički eksperiment kojim se nastavnica služi kako bi svoje đake naučila lekciju iz istorije.

- Ona odeljenje podeli na dve grupe, rasporedi ko će glumiti Jevreje i njima na rukav okači Davidovu zvezdu, a drugoj grupi, nacistima, stavi kukasti krst. To traje nekoliko dana i deca tada ne smeju da se mešaju, ne samo na času istorije, već i na časovima drugih nastavnika, pa čak i u vreme odmora - objašnjava ovaj roditelj.

On kaže da su mu dete izbacili iz reda za užinu uz reči: "Jevrejinu, danas nema užine".

Nastavnica Emina Živković tvrdi da je razlog za, kako i sama kaže, ovaj radikalni pristup, koji primenjuje već tri godine, približavanje i aktuelizacija problema degradacije jedne nacije.

- Ovako đaci postaju tolerantniji, uče se empatiji i timskom radu, a stepen nasilja u školi je u opadanju - rekla je ona, i dodala da su roditelji ti koji pokazuju loš ukus i nedostatak dobre volje.

Tamara Jelić, direktorka škole, podržava nastavničin rad.

- To je za svaku pohvalu. S ovim predavanjima upoznati su pedagog, psiholog škole i nastavničko veće - rekla je direktorka.

Iz Ministarstva prosvete i nauke saopštili su nam da će poslati stručno-pedagoški nadzor, koji će odlučiti da li će nastavnici dozvoliti da istoriju predaje na ovaj način.

S druge strane, počasni predsednik Saveza jevrejskih zajednica Srbije Aleksandar Nećak kaže da je takav način nastave skandalozan.

- Zgrožen sam! Da moje dete ide u tu školu, ja bih ga odmah ispisao. Bez obzira na to da li im se kače Davidove zvezde ili kukasti krstovi, to je manipulacija decom. Takvo obeležavanje dece može imati trajne posledice - kaže Nećak.

(Izvor: Kurir / Foto: Kurir, ilustracija)